
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:<RepeatBlock-Dec>
1.	ser med tilfredshed på de fremskridt, der er gjort med hensyn til gennemførelsen af medlemsstaternes nationale programmer i 2023; bemærker med bekymring, at trods kravet om at anvende alle midler for programmeringsperioden 2014-2020 senest i juni 2024 er 18 % af de AMIF-midler og 25 % af de ISF-midler, der er tildelt medlemsstaterne i denne periode, stadig ikke anmeldt;
2.	bemærker Kommissionens forslag om at hæve lofterne for udgiftsområde 4 og 6 som led i midtvejsrevisionen af den flerårige finansielle ramme med henblik på at sikre tilstrækkelig finansiering til gennemførelsen af den nye pagt om migration og asyl; understreger behovet for at sikre tilstrækkelig og rettidig EU-finansiering til medlemsstaterne og EU-agenturerne for at fremme en effektiv forvaltning af EU's ydre grænser, herunder foranstaltninger til forebyggelse af irregulær migration, og samtidig støtte en gnidningsløs gennemførelse af EU-retten på asyl- og migrationsområdet og sikre overholdelse af de grundlæggende rettigheder; opfordrer Kommissionen til at overvåge, bistå og kontrollere medlemsstaterne og EU-agenturerne med hensyn til at opnå rettidige fremskridt med de administrative, operationelle og retlige skridt, der kræves af dem i forbindelse med den fulde gennemførelse af den nye pagt om migration og asyl senest i sommeren 2026, i overensstemmelse med de frister, der er fastsat i den fælles gennemførelsesplan, som Kommissionen offentliggjorde den 12. juni 2024;
3.	bemærker med bekymring, at mindst 8 565 mennesker ifølge Den Internationale Organisation for Migration (IOM) mistede livet på migrationsruter i hele verden i 2023, hvilket gjorde det til det mest dødbringende år for migranter; beklager endvidere, at antallet af migranter, der kommer til Unionen på irregulær vis, trods dette alarmerende tal fortsat steg i 2023 i forhold til tidligere år; bemærker med bekymring den betydelige forskel mellem antallet af udstedte afgørelser om tilbagesendelse og antallet af tilbagesendelser, der reelt gennemføres, og understreger behovet for en mere effektiv tilbagesendelsespolitik; bemærker endvidere, at Kommissionen skal gøre en større indsats for at bistå medlemsstaterne med at håndtere irregulær grænsepassage og med at gennemføre vellykkede tilbagesendelser af tredjelandsstatsborgere; opfordrer Kommissionen til at bistå medlemsstaterne med at håndtere irregulære indrejser, lovlig migration og integration af tredjelandsstatsborgere og samtidig øge gennemsigtigheden og ansvarligheden i forbindelse med EU-midler på området indre anliggender i tredjelande; minder om, at Kommissionen fortsat bør træffe foranstaltninger vedrørende migration og asyl inden for rammerne af foranstaltninger udadtil, herunder Team Europe-tilgangen, samtidig med at Parlamentets rolle bevares; opfordrer Kommissionen til at øge gennemsigtigheden og ansvarligheden i forbindelse med programmeringen og gennemførelsen af EU-midler på området indre anliggender i tredjelande; gentager sin opfordring til Kommissionen om at støtte EU-agenturerne og medlemsstaterne i at sætte en stopper for menneskesmugling og menneskehandel i Middelhavet, således at migranter ikke begiver sig ud på livstruende sørejser; opfordrer Kommissionen til at overveje nye politikker for at håndtere irregulær migration i overensstemmelse med princippet om non-refoulement;
4.	bemærker den opfordring, som medlemsstaterne fremsatte i Det Europæiske Råds konklusioner af 9. februar 2023 til mobilisering af EU-midler og -ressourcer til at støtte medlemsstaterne i at styrke grænseovervågningskapaciteten og -infrastrukturen samt overvågningen for at forhindre ulovlig grænsepassage og bekæmpe grænseoverskridende kriminalitet i overensstemmelse med den eksisterende retlige ramme;
5.	anerkender Kommissionens løbende overvågning af benchmarks for retsstatsprincippet gennem værktøjskassen for retsstatsprincippet, herunder den årlige rapport om retsstatssituationen, men er fortsat bekymret over, at man i den årlige rapport om retsstatssituationen risikerer at bagatellisere de mest alvorlige og/eller vedvarende tilsidesættelser af retsstatsprincippet ved at anvende en alt for diplomatisk tilgang og dermed undlade at skelne mellem individuelle og systemiske spørgsmål; understreger betydningen af at basere vurderinger på specifikke og målbare indikatorer, herunder uafhængig dokumentation for gennemførelse i praksis, for at sikre en mere præcis og kvalitativ evaluering af benchmarket for retsstatsprincippet; går ind for at kæde finansielle instrumenter, herunder genopretningsmidler, sammen med opnåelse af supermilepæle og overholdelse af retsstatsprincipperne, samtidig med at Kommissionen opfordres til at vedtage en mere systematisk, forudsigelig og gennemsigtig tilgang til indefrysning eller frigivelse af midler baseret på objektive kriterier; gentager sin beklagelse og alvorlige bekymring over lovligheden af Kommissionens afgørelse, hvori den konkluderede, at den horisontale grundforudsætning i chartret var blevet opfyldt i Ungarn med hensyn til retsvæsenets uafhængighed, hvilket gjorde det muligt for de ungarske myndigheder at begynde at anmode om godtgørelse af op til ca. 10,2 mia. EUR fra EU-midler; opfordrer indtrængende Kommissionen til at medtage, overvåge og beskytte betingelserne for demokratiet, retsstatsprincippet og grundlæggende rettigheder i alle budgetinstrumenter og -processer samt til at anvende forordningen om konditionalitet vedrørende retsstatsprincippet yderligere og hurtigst muligt, hvor det er nødvendigt; opfordrer Kommissionen til – under hensyntagen til den udvikling, der er sket i mellemtiden – at tage skridt til fuld gennemførelse af Parlamentets henstillinger om oprettelse af en EU-mekanisme for demokrati, retsstatsprincippet og grundlæggende rettigheder, der er indeholdt i dets beslutning af 25. oktober 2016[footnoteRef:1], og til at sikre, at vurderingerne af benchmarks for retsstatsprincippet er underlagt frister, og at resultaterne i rapporten er knyttet til bindende foranstaltninger, der er mere præcise og kvalitative, end det i øjeblikket er tilfældet, og at de ikke kun er baseret på lovgivningsmæssige ændringer, men også på reel og uafhængig dokumentation for deres gennemførelse i praksis; [1: 	Europa-Parlamentets beslutning af 25. oktober 2016 med henstillinger til Kommissionen om oprettelse af en EU‑mekanisme for demokrati, retsstatsprincippet og grundlæggende rettigheder (2015/2254(INL)) (EUT C 215 af 19.6.2018, s. 162).] 

6.	gør på ny opmærksom på sin store bekymring over forsinkelserne i Kommissionens procedurer for at give aktindsigt; opfordrer indtrængende Kommissionen til at tage øjeblikkelige og konkrete skridt til straks at afhjælpe disse mangler i overensstemmelse med Parlamentets henstillinger og sikre, at der gives aktindsigt på en rettidig, effektiv og gennemsigtig måde;
7.	beklager fortsat dybt Kommissionens manglende håndhævelsesforanstaltninger og lovgivningsmæssige opfølgning på Parlamentets henstillinger vedrørende brugen af Pegasus-spyware og tilsvarende overvågningsspyware og oprettelsen af en EU-mekanisme for demokrati, retsstatsprincippet og grundlæggende rettigheder i form af en interinstitutionel aftale; opfordrer indtrængende Kommissionen til at respektere princippet om loyalt samarbejde mellem EU-institutionerne og til at følge op på Parlamentets henstillinger i overensstemmelse hermed; opfordrer endvidere Kommissionen til uden unødig forsinkelse at forelægge en handlingsplan for at forhindre misbrug af spyware i Unionen, idet der gøres fuld brug af alle tilgængelige lovgivningsmæssige og ikkelovgivningsmæssige midler, der er fastsat i traktaterne.

</RepeatBlock-Dec>

